OBH 3674/1997.
az állampolgári jogok országgyűlési biztosának
jelentése
Előadó: dr. Garamvári Miklós

A vizsgálat megindítása

A Panaszos azért fordult az állampolgári jogok országgyűlési biztosához, mert sérelmezte a Művelődési és Közoktatási Minisztérium eljárását. Elmondása szerint, 1995. április 3-án nyújtotta be külföldön szerzett diplomáját - a helyi polgármesteri hivatalon keresztül - a minisztériumhoz. Az azóta eltelt több mint két év alatt ügyében érdemi intézkedés nem történt. 

Az ügyben a vizsgálatot 1997. július 8-án megindítottam.

A vizsgálat megindításával egyidejűleg megkerestem a Művelődési és Közoktatási Minisztert, tekintettel arra, hogy a beadványban leírtak alkotmányos jogokkal összefüggő visszásság fennállására engedtek következtetni.

A vizsgálat megállapításai

Az általam kért és a miniszter által lefolytatott belső vizsgálat eredménye alapján megállapítást nyert, hogy a Panaszos végzettségének honosítása iránti kérelme és a mellékletként csatolt eredeti diploma, valamint annak hiteles fordítása ajánlott levélként, 1995. április 5. napján érkezett a minisztériumhoz. A kérelem iktatása és  az illetékes főosztályhoz való továbbítása még azon a napon megtörtént.

A Magyar Ekvivalencia és Ösztöndíj Központ a kérelmet (mivel az oklevél középfokú végzettséget tanúsított a kiállító intézmény jogállása szerint) illetékességből továbbította a Tanügyigazgatási Főosztálynak. A Központ adminisztratív feladatokkal megbízott munkatársa azonban az Iratkezelési Szabályzatban foglaltakkal ellentétben a kérelmet sem az iktató könyvbe, sem a postakönyvbe nem vezette be és a központi iktatónak sem küldte vissza, ahol a kérelmet új számra iktatva az illetékes főosztályhoz továbbították volna, hanem azt közvetlenül adta át az illetékes főosztálynak, de ennek a kérelmet tartalmazó borítékra 1995. április 5. dátummal feljegyzett utasításon kívül egyéb írásos nyoma nem maradt.

Időközben a minisztérium iktatási rendszerének megváltoztatását rendelte el az 1995. május 29-én tartott miniszteri értekezlet. Az új szabályok szerint a központi iktatás megszűnt és az önálló szervezeti egységek külön iktató és postakönyvet vezetnek. Tekintettel arra, hogy a kérelem átadása nem került bejegyzésre, a Tanügyigazgatási Főosztály nyilvántartása alapján nem volt megállapítható, hogy a kérelem elbírálása nem történt meg. Erre csak akkor derült fény 1997. év elején, amikor a Panaszos kereste meg a minisztériumot ügye érdemi elbírálása érdekében. Figyelemmel arra, hogy a kérelem beérkezésének és továbbításának írásos nyoma alapján az iratoknak a Magyar Ekvivalencia és Ösztöndíj Központnál kellett volna lenniük, a Központ vezetője az iratok felkutatása érdekében a minisztérium valamennyi főosztályának megkeresése iránt intézkedett 1997. áprilisában.

Ezt követően a Tanügyigazgatási Főosztályon, ahol a középfokú oklevelek honosítása történik, megtalálták a kérelmet és annak elbírálása most már a kérelem újbóli megtalálásához képest is nagy késedelemmel 1997. június 10-én megtörtént.

A határozat ellen a Panaszos 1997. június 23-án fellebbezéssel élt, egyben kérte érettségi bizonyítványának honosítását. A Panaszos érettségi bizonyítványának honosítása az érdemi ügyintéző súlyos és megmagyarázhatatlan többszöri határidő mulasztása következtében csak december 12-én, a fellebbezéssel megtámadott határozat másodfokú elbírálása pedig a fellebbezési kérelemnek az illetékes főosztályhoz történő kései továbbítása miatt 1997. december 29-én történt meg.

Az érintett alkotmányos jog

Az országgyűlési biztos eljárása során a következő alkotmányos jogot vizsgálta az üggyel kapcsolatban:

1. A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

Megkeresésem nyomán a Panaszos diplomahonosításával kapcsolatos eljárás -bizonyítványának főiskolai végzettségként történő elismerésére a fellebbezési eljárás során sem volt jogi lehetőség - befejeződött, ezzel egyidejűleg a Panaszos tájékoztatása is megtörtént.

Tekintettel arra, hogy a Panaszos beadványa tárgyában időközben jogerős érdemi döntés született, a kérelem elbírálásakor történt sorozatos mulasztásokért felelős köztisztviselő fegyelmi felelősségre vonása megtörtént és a hasonló esetek elkerülése érdekében az MKM közigazgatási államtitkára intézkedést adott ki az államigazgatási eljárási törvényben előírt határidők maradéktalan betartása érdekében,  az ügyben további ajánlással élni nem kívánok. 

Budapest, 1998. február      .

									Gönczöl Katalin